CELEX: 32021R1275
Language: lt
Date: 2021-07-30 00:00:00
Title: Tarybos reglamentas (ES) 2021/1275 2021 m. liepos 30 d. dėl ribojamųjų priemonių atsižvelgiant į padėtį Libane

2021 8 2   
               
               
                  LT
               
               
                  Europos Sąjungos oficialusis leidinys
               
               
                  LI 277/1
               
            
         TARYBOS REGLAMENTAS (ES) 2021/1275
         2021 m. liepos 30 d.
         dėl ribojamųjų priemonių atsižvelgiant į padėtį Libane
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 215 straipsnį,
         atsižvelgdama į 2021 m. liepos 30 d. Tarybos sprendimą (BUSP) 2021/1277 dėl ribojamųjų priemonių atsižvelgiant į padėtį Libane (1),
         atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
         kadangi:
         
                     (1)
                  
                  
                     2021 m. liepos 30 d. Taryba priėmė Sprendimą (BUSP) 2021/1277, kuriuo nustatoma tikslinių ribojamųjų priemonių sistema atsižvelgiant į padėtį Libane. Ribojamųjų priemonių nustatymo politinis kontekstas bei politinės priežastys yra išdėstyti to sprendimo konstatuojamosiose dalyse. Tarybos sprendime, už sunkią finansinę, ekonominę, socialinę ir politinę krizę Libane atsakingiems fiziniams asmenims ir su jais susijusiems fiziniams ir juridiniams asmenims, subjektams ir organizacijoms numatytas lėšų bei ekonominių išteklių įšaldymas ir draudimas jiems teikti lėšas bei ekonominius išteklius. Asmenys, subjektai ir organizacijos, kuriems taikomos ribojamosios priemonės, yra išvardyti Sprendimo (BUSP) 2021/1277 priede;
                  
               
                     (2)
                  
                  
                     šios priemonės patenka į Sutarties dėl Europos Sąjungos veikimo taikymo sritį, todėl siekiant užtikrinti, kad ekonominės veiklos vykdytojai visose valstybėse narėse jas taikytų vienodai, joms įgyvendinti būtina imtis reguliavimo veiksmų Sąjungos lygmeniu;
                  
               
                     (3)
                  
                  
                     šiuo reglamentu gerbiamos pagrindinės teisės ir laikomasi principų, pripažintų Europos Sąjungos pagrindinių teisių chartijoje, ypač teisė į veiksmingą teisinę gynybą ir teisingą bylos nagrinėjimą, teisė į gynybą ir teisė į asmens duomenų apsaugą. Šis reglamentas turėtų būti taikomas atsižvelgiant į tas teises;
                  
               
                     (4)
                  
                  
                     šio reglamento I priede pateikto sąrašo dalinio pakeitimo procedūra turėtų apimti fizinių ir juridinių asmenų, subjektų ir organizacijų įtraukimo į sąrašą priežasčių nurodymą, tokiu būdu suteikiant jiems galimybę pareikšti pastabas;
                  
               
                     (5)
                  
                  
                     įgyvendinant šį reglamentą ir siekiant užtikrinti patį didžiausią teisinį tikrumą Sąjungoje, fizinių ir juridinių asmenų, subjektų ir organizacijų, kurių lėšos bei ekonominiai ištekliai turi būti įšaldyti laikantis šio reglamento, vardai, pavardės bei pavadinimai ir kiti su jais susiję duomenys turėtų būti skelbiami viešai. Tvarkant asmens duomenis turėtų būti laikomasi Europos Parlamento ir Tarybos reglamentų (ES) 2016/679 (2) ir (ES) 2018/1725 (3);
                  
               
                     (6)
                  
                  
                     valstybės narės ir Komisija turėtų informuoti viena kitą apie priemones, kurių imtasi pagal šį reglamentą, ir apie kitą turimą su šiuo reglamentu susijusią aktualią informaciją;
                  
               
                     (7)
                  
                  
                     valstybės narės turėtų nustatyti už šio reglamento nuostatų pažeidimus taikytinų sankcijų taisykles ir užtikrinti jų įgyvendinimą. Tos sankcijos turėtų būti veiksmingos, proporcingos ir atgrasomos,
                  
               PRIĖMĖ ŠĮ REGLAMENTĄ:
         
            1 straipsnis
            Šiame reglamente vartojamų terminų apibrėžtys:
            
                        a)
                     
                     
                        reikalavimas – kiekvienas procesiniais veiksmais patvirtintas ar nepatvirtintas reikalavimas, pateiktas iki šio reglamento įsigaliojimo dienos arba po jos ir susijęs su sutarties ar sandorio vykdymu arba pateiktas dėl sutarties ar sandorio, visų pirma:
                        
                                    i)
                                 
                                 
                                    reikalavimas vykdyti pareigą pagal sutartį ar sandorį arba su sutartimi ar sandoriu susijusią pareigą;
                                 
                              
                                    ii)
                                 
                                 
                                    reikalavimas pratęsti bet kokios formos įsipareigojimo, finansinės garantijos ar žalos atlyginimo įsipareigojimo terminą arba apmokėti bet kokios formos įsipareigojimą, finansinę garantiją ar žalos atlyginimo įsipareigojimą;
                                 
                              
                                    iii)
                                 
                                 
                                    reikalavimas dėl kompensacijos sutarties ar sandorio atžvilgiu;
                                 
                              
                                    iv)
                                 
                                 
                                    priešieškinis;
                                 
                              
                                    v)
                                 
                                 
                                    reikalavimas pripažinti bet kur priimtą teismo, arbitražo ar lygiavertį sprendimą arba užtikrinti jo vykdymą, be kita ko, taikant egzekvatūros procedūrą;
                                 
                              
                  
                        b)
                     
                     
                        sutartis ar sandoris – sandoriai, neatsižvelgiant į jų formą ir neatsižvelgiant į jiems taikytiną teisę, susidedantys iš vienos ar daugiau tarp tų pačių ar skirtingų šalių sudarytų sutarčių arba panašių pareigų; tuo tikslu terminas „sutartis“ apima teisiškai nepriklausomą ar priklausomą įsipareigojimą, garantiją ar žalos atlyginimo įsipareigojimą, pirmiausia – finansinę garantiją ar finansinį žalos atlyginimo įsipareigojimą, ir kreditą, taip pat visas susijusias nuostatas, taikytinas pagal sandorį arba susijusias su juo;
                     
                  
                        c)
                     
                     
                        kompetentingos institucijos – valstybių narių kompetentingos institucijos, kaip nurodyta II priede išvardytose interneto svetainėse;
                     
                  
                        d)
                     
                     
                        ekonominiai ištekliai – bet kokios rūšies materialusis ar nematerialusis, kilnojamasis ar nekilnojamasis turtas, kuris nėra lėšos, tačiau gali būti panaudotas lėšoms gauti, prekėms įsigyti arba paslaugoms gauti;
                     
                  
                        e)
                     
                     
                        ekonominių išteklių įšaldymas – draudimas naudoti ekonominius išteklius lėšoms gauti, prekėms įsigyti arba paslaugoms gauti bet kokiu būdu, įskaitant, tačiau neapsiribojant, jų pardavimu, nuoma ar įkeitimu;
                     
                  
                        f)
                     
                     
                        lėšų įšaldymas – bet kokio lėšų judėjimo, pervedimo, pakeitimo ar naudojimo, galimybės jomis naudotis arba jų tvarkymo kuomet pasikeičia jų dydis, suma, buvimo vieta, nuosavybė, valdymas, savybės, paskirtis arba įvyksta kiti pasikeitimai, kurie leistų naudoti lėšas, įskaitant investicijų portfelio valdymą, draudimas;
                     
                  
                        g)
                     
                     
                        lėšos – finansinis turtas ir visų rūšių nauda, įskaitant, tačiau neapsiribojant:
                        
                                    i)
                                 
                                 
                                    grynaisiais pinigais, čekiais, piniginiais reikalavimais, įsakomaisiais čekiais, piniginėmis perlaidomis ir kitomis mokėjimo priemonėmis;
                                 
                              
                                    ii)
                                 
                                 
                                    indėliais finansų įstaigose ar kituose subjektuose, sąskaitų balansais, skolomis ir skoliniais įsipareigojimais;
                                 
                              
                                    iii)
                                 
                                 
                                    viešai ir privačiai parduodamais vertybiniais popieriais ir skolos priemonėmis, įskaitant akcijas ir kitus nuosavybės vertybinius popierius, vertybinių popierių sertifikatais, obligacijomis, vekseliais, varantais, bendrovių obligacijomis ir išvestinių finansinių priemonių sutartimis;
                                 
                              
                                    iv)
                                 
                                 
                                    palūkanomis, dividendais ar kitomis pajamomis iš turto ar turto vertės prieaugio;
                                 
                              
                                    v)
                                 
                                 
                                    paskola, užskaitos teise, garantijomis, sutarties įvykdymo garantijomis ar kitais finansiniais įsipareigojimais;
                                 
                              
                                    vi)
                                 
                                 
                                    akredityvais, važtaraščiais, pardavimo sąskaitomis;
                                 
                              
                                    vii)
                                 
                                 
                                    dokumentais, kuriais patvirtinamos palūkanos, kurių šaltinis yra lėšos ar finansiniai ištekliai;
                                 
                              
                  
                        h)
                     
                     
                        Sąjungos teritorija – valstybių narių teritorijos, kurioms Sutartyje nustatytomis sąlygomis taikoma Sutartis, įskaitant jų oro erdvę.
                     
                  
         
            2 straipsnis
            
               1.   Įšaldomos visos I priede išvardytiems fiziniams ar juridiniams asmenims, subjektams ar organizacijoms priklausančios, jų nuosavybe esančios, jų valdomos ar kontroliuojamos lėšos bei ekonominiai ištekliai.
            
            
               2.   I priede išvardytiems fiziniams ar juridiniams asmenims, subjektams ar organizacijoms arba jų naudai draudžiama tiesiogiai ar netiesiogiai teikti lėšas ar ekonominius išteklius.
            
            
               3.   I priede išvardijami vardai, pavardės bei pavadinimai, kaip Tarybos nustatyta pagal Sprendimo (BUSP) 2021/1277 4 straipsnį:
               
                           a)
                        
                        
                           fizinių asmenų, atsakingų už kenkimą demokratijai ar teisinei valstybei Libane kuriais nors iš šių veiksmų:
                           
                                       i)
                                    
                                    
                                       trukdymas ar kenkimas demokratiniam politiniam procesui nuolat užkertant kelią vyriausybės formavimui arba trukdant ar rimtai kenkiant rinkimų rengimui;
                                    
                                 
                                       ii)
                                    
                                    
                                       trukdymas ar kenkimas Libano institucijų patvirtintų ir atitinkamų tarptautinių subjektų, be kita ko Sąjungos, remiamų planų, kuriais siekiama gerinti atskaitomybę ir užtikrinti gerą valdymą viešajame sektoriuje, įgyvendinimui arba esminių ekonominių reformų, be kita ko, bankininkystės ir finansų sektoriuose, įskaitant skaidrių bei nediskriminacinių teisės aktų, kuriais reglamentuojamas kapitalo eksportas, priėmimą, įgyvendinimui;
                                    
                                 
                                       iii)
                                    
                                    
                                       rimti finansiniai nusižengimai, susiję su viešosiomis lėšomis, tiek, kiek atitinkamiems veiksmams yra taikoma Jungtinių Tautų konvencija prieš korupciją, ir neteisėtas kapitalo eksportas;
                                    
                                 
                     
                           b)
                        
                        
                           fizinių ar juridinių asmenų, subjektų ar organizacijų, susijusių su asmenimis, kurie yra įtraukti į sąrašą pagal a punktą.
                        
                     
         
         
            3 straipsnis
            
               1.   Nukrypstant nuo 2 straipsnio, kompetentingos institucijos gali leisti nutraukti tam tikrų įšaldytų lėšų ar ekonominių išteklių įšaldymą arba leisti teikti tam tikras lėšas ar ekonominius išteklius tokiomis sąlygomis, kurias tos institucijos laiko tinkamomis, jeigu jos nustato, kad tos lėšos ar ekonominiai ištekliai yra:
               
                           a)
                        
                        
                           būtini I priede išvardytų fizinių ar juridinių asmenų, subjektų ar organizacijų ir nuo tokių fizinių asmenų priklausomų šeimos narių pagrindiniams poreikiams, įskaitant mokėjimus už maistą, nuomą ar hipoteką, vaistus bei gydymą, mokesčius, draudimo įmokas ir komunalines paslaugas, tenkinti;
                        
                     
                           b)
                        
                        
                           skirti tik pagrįstiems mokesčiams už profesines paslaugas sumokėti ar patirtoms išlaidoms, susijusioms su teisinių paslaugų teikimu, kompensuoti;
                        
                     
                           c)
                        
                        
                           skirti tik mokesčiams ar aptarnavimo mokesčiams už kasdienį įšaldytų lėšų ar ekonominių išteklių laikymą ar tvarkymą sumokėti;
                        
                     
                           d)
                        
                        
                           būtini ypatingoms išlaidoms apmokėti, jei atitinkama kompetentinga institucija kitų valstybių narių kompetentingoms institucijoms ir Komisijai bent prieš dvi savaites iki leidimo suteikimo yra pranešusi apie priežastis, dėl kurių, jos nuomone, turėtų būti suteiktas konkretus leidimas, arba
                        
                     
                           e)
                        
                        
                           mokėtini į diplomatinės atstovybės ar konsulinės įstaigos arba tarptautinės organizacijos, kuri pagal tarptautinę teisę naudojasi imunitetais, sąskaitą arba iš jos tiek, kiek tie mokėjimai yra skirti naudoti oficialiais diplomatinės atstovybės ar konsulinės įstaigos arba tarptautinės organizacijos tikslais.
                        
                     
            
               2.   Apie leidimus, suteiktus pagal 1 dalį, atitinkama valstybė narė informuoja kitas valstybes nares ir Komisiją per dvi savaites nuo leidimo suteikimo.
            
         
         
            4 straipsnis
            
               1.   Nukrypstant nuo 2 straipsnio, kompetentingos institucijos gali leisti nutraukti tam tikrų įšaldytų lėšų ar ekonominių išteklių įšaldymą arba leisti teikti tam tikras lėšas ar ekonominius išteklius tokiomis sąlygomis, kurias tos institucijos laiko tinkamomis, nustačiusios, kad tokias lėšas ar ekonominius išteklius būtina suteikti humanitariniais tikslais, pavyzdžiui, teikiant ar sudarant palankesnes sąlygas teikti pagalbą, įskaitant medicinos atsargas, maisto produktus ar humanitarinių darbuotojų perkėlimą ir susijusią pagalbą, arba vykdant evakuaciją iš Libano.
            
            
               2.   Apie leidimus, suteiktus pagal 1 dalį, atitinkama valstybė narė informuoja kitas valstybes nares ir Komisiją per dvi savaites nuo leidimo suteikimo.
            
         
         
            5 straipsnis
            
               1.   Nukrypstant nuo 2 straipsnio 1 dalies, kompetentingos institucijos gali leisti nutraukti tam tikrų lėšų ar ekonominių išteklių įšaldymą, jeigu įvykdomos šios sąlygos:
               
                           a)
                        
                        
                           dėl lėšų ar ekonominių išteklių yra arbitražo sprendimas, priimtas iki tos dienos, kurią 2 straipsnyje nurodytas fizinis ar juridinis asmuo, subjektas ar įstaiga buvo įtraukti į I priede pateiktą sąrašą, arba iki tos dienos ar vėliau dėl tų lėšų ar ekonominių išteklių Sąjungoje priimtas teisminis ar administracinis sprendimas arba priimtas teisminis sprendimas, vykdytinas atitinkamoje valstybėje narėje;
                        
                     
                           b)
                        
                        
                           lėšos ar ekonominiai ištekliai bus naudojami tik reikalavimams, kurių vykdymas užtikrintas tokiu sprendimu arba kurie pripažinti teisėtais tokiu sprendimu, tenkinti, laikantis taikomais įstatymais ir kitais teisės aktais, reglamentuojančiais tokius reikalavimus turinčių asmenų teises, nustatytų ribų;
                        
                     
                           c)
                        
                        
                           sprendimas nėra į I priede pateiktą sąrašą įtraukto fizinio ar juridinio asmens, subjekto ar organizacijos naudai ir
                        
                     
                           d)
                        
                        
                           sprendimo pripažinimas neprieštarauja atitinkamos valstybės narės viešajai tvarkai.
                        
                     
            
               2.   Apie leidimus, suteiktus pagal 1 dalį, atitinkama valstybė narė informuoja kitas valstybes nares ir Komisiją per dvi savaites nuo leidimo suteikimo.
            
         
         
            6 straipsnis
            
               1.   Nukrypstant nuo 2 straipsnio 1 dalies ir su sąlyga, kad I priede išvardyti fiziniai ar juridiniai asmenys, subjektai ar organizacijos privalo atlikti mokėjimą pagal sutartį ar susitarimą, kurį tas fizinis ar juridinis asmuo, subjektas ar organizacija sudarė, arba pagal pareigą, kuri tam fiziniam ar juridiniam asmeniui, subjektui ar organizacijai buvo nustatyta anksčiau nei tą dieną, kurią tas fizinis ar juridinis asmuo, subjektas ar organizacija buvo įtraukti į I priedą, kompetentingos institucijos tokiomis sąlygomis, kurias jos laiko tinkamomis, gali leisti nutraukti tam tikrų lėšų ar ekonominių išteklių įšaldymą, jeigu jos nustatė, kad:
               
                           a)
                        
                        
                           lėšos ar ekonominiai ištekliai bus naudojami I priede nurodyto fizinio ar juridinio asmens, subjekto ar organizacijos mokėjimui atlikti ir
                        
                     
                           b)
                        
                        
                           mokėjimu nepažeidžiama 2 straipsnio 2 dalis.
                        
                     
            
               2.   Apie leidimus, suteiktus pagal 1 dalį, atitinkama valstybė narė informuoja kitas valstybes nares ir Komisiją per dvi savaites nuo leidimo suteikimo.
            
         
         
            7 straipsnis
            
               1.   2 straipsnio 2 dalimi finansų ar kredito įstaigoms nedraudžiama kredituoti įšaldytų sąskaitų, gavus lėšų, kurias trečiosios šalys pervedė į sąraše nurodyto fizinio ar juridinio asmens, subjekto ar organizacijos sąskaitą, jei visi tokių sąskaitų papildymai taip pat bus įšaldomi. Finansų ar kredito įstaiga apie visas tokias operacijas nedelsdama praneša atitinkamai kompetentingai institucijai.
            
            
               2.   2 straipsnio 2 dalis netaikoma, kai įšaldytos sąskaitos papildomos:
               
                           a)
                        
                        
                           palūkanomis ar kitomis dėl tų sąskaitų atsirandančiomis pajamomis;
                        
                     
                           b)
                        
                        
                           mokėjimais pagal sutartis, susitarimus ar pareigas, kurie buvo sudaryti ar atsirado anksčiau nei tą dieną, kurią 2 straipsnyje nurodytas fizinis ar juridinis asmuo, subjektas ar organizacija buvo įtraukti į I priedą, arba
                        
                     
                           c)
                        
                        
                           mokėjimais pagal valstybėje narėje priimtus ar atitinkamoje valstybėje narėje vykdytinus teismo, administracinius ar arbitražo sprendimus,
                        
                     su sąlyga, kad tokioms palūkanoms, kitoms pajamoms ir mokėjimams toliau taikomos 2 straipsnio 1 dalyje numatytos priemonės.
            
         
         
            8 straipsnis
            
               1.   Nedarant poveikio taikomoms ataskaitų teikimo, konfidencialumo ir profesinės paslapties taisyklėms, fiziniai ir juridiniai asmenys, subjektai ir organizacijos:
               
                           a)
                        
                        
                           valstybės narės, kurioje yra jų gyvenamoji vieta arba kurioje jie įsikūrę, kompetentingai institucijai skubiai pateikia visą informaciją, kuri sudarytų palankesnes sąlygas laikytis šio reglamento nuostatų, pavyzdžiui, informaciją apie pagal 2 straipsnio 1 dalį įšaldytas sąskaitas bei sumas, ir tiesiogiai ar per valstybę narę šią informaciją perduoda Komisijai ir
                        
                     
                           b)
                        
                        
                           bendradarbiauja su kompetentinga institucija, kai tikrinama a punkte nurodyta informacija.
                        
                     
            
               2.   Visa Komisijos tiesiogiai gauta papildoma informacija pateikiama valstybėms narėms.
            
            
               3.   Visa pagal šį straipsnį pateikta ar gauta informacija naudojama tik tais tikslais, kuriais ji buvo pateikta ar gauta.
            
         
         
            9 straipsnis
            Draudžiama sąmoningai ir apgalvotai dalyvauti veikloje, kurios tikslas ar poveikis yra išvengti 2 straipsnyje nurodytų priemonių.
         
         
            10 straipsnis
            
               1.   Dėl lėšų ir ekonominių išteklių įšaldymo ar atsisakymo leisti teikti lėšas ar ekonominius išteklius, kai šie veiksmai vykdomi sąžiningai ir vadovaujantis tuo, kad tokiais veiksmais laikomasi šio reglamento, negali atsirasti jokia juos įgyvendinančio fizinio ar juridinio asmens, subjekto ar organizacijos arba jų direktorių ar darbuotojų atsakomybė, išskyrus atvejus, kai įrodoma, kad lėšos bei ekonominiai ištekliai buvo įšaldyti arba jais neleista naudotis dėl aplaidumo.
            
            
               2.   Fiziniai ar juridiniai asmenys, subjektai ar organizacijos nelaikomi atsakingais už savo veiksmus, jeigu jie nežinojo ir neturėjo pagrįstos priežasties įtarti, kad savo veiksmais jie pažeistų šiame reglamente nustatytas priemones.
            
         
         
            11 straipsnis
            
               1.   Netenkinami jokie su sutartimi ar sandoriu, kurių vykdymui tiesioginį ar netiesioginį, visapusišką ar dalinį poveikį turėjo šiuo reglamentu nustatytos priemonės, susiję reikalavimai, įskaitant reikalavimus dėl žalos atlyginimo arba kitus šios rūšies reikalavimus, pavyzdžiui, reikalavimus dėl kompensacijos ar dėl garantijos suteikimo, visų pirma reikalavimus pratęsti ar apmokėti įsipareigojimą, garantiją ar žalos atlyginimo įsipareigojimą, ypač finansinę garantiją ar finansinį žalos atlyginimo įsipareigojimą, kad ir kokia būtų jų forma, jeigu juos pateikė:
               
                           a)
                        
                        
                           I priede išvardyti fiziniai ar juridiniai asmenys, subjektai ar organizacijos;
                        
                     
                           b)
                        
                        
                           fizinis ar juridinis asmuo, subjektas ar organizacija, veikiantis per vieną iš a punkte nurodytų fizinių ar juridinių asmenų, subjektų ar organizacijų arba vieno iš fizinių ar juridinių asmenų vardu.
                        
                     
            
               2.   Visuose procesiniuose veiksmuose dėl reikalavimo vykdymo pareiga įrodyti, kad 1 dalimi nedraudžiama tenkinti reikalavimo, tenka to reikalavimo vykdymo siekiančiam fiziniam ar juridiniam asmeniui, subjektui ar organizacijai.
            
            
               3.   Šiuo straipsniu nedaromas poveikis 1 dalyje nurodytų fizinių ar juridinių asmenų, subjektų ir organizacijų teisei į sutartinių prievolių pagal šį reglamentą nesilaikymo teisėtumo teisminę peržiūrą.
            
         
         
            12 straipsnis
            
               1.   Komisija ir valstybės narės viena kitą informuoja apie priemones, kurių buvo imtasi pagal šį reglamentą, ir viena kitai teikia bet kokią kitą turimą aktualią su šiuo reglamentu susijusią informaciją, visų pirma informaciją apie:
               
                           a)
                        
                        
                           lėšas, įšaldytas pagal 2 straipsnį, ir leidimus, suteiktus pagal 3, 4, 5 bei 6 straipsnius;
                        
                     
                           b)
                        
                        
                           pažeidimus bei vykdymo užtikrinimo problemas ir nacionalinių teismų priimtus sprendimus.
                        
                     
            
               2.   Valstybės narės viena kitai ir Komisijai skubiai teikia bet kokią kitą turimą svarbią informaciją, kuri galėtų turėti poveikio veiksmingam šio reglamento įgyvendinimui.
            
         
         
            13 straipsnis
            
               1.   Jei Taryba nusprendžia fiziniam ar juridiniam asmeniui, subjektui ar organizacijai taikyti 2 straipsnyje nurodytas priemones, ji atitinkamai pakeičia I priedą.
            
            
               2.   Taryba apie 1 dalyje nurodytą sprendimą, įskaitant įtraukimo į sąrašą priežastis, atitinkamam fiziniam ar juridiniam asmeniui, subjektui ar organizacijai praneša tiesiogiai, jeigu adresas žinomas, arba paskelbdama pranešimą, taip suteikdama tam fiziniam ar juridiniam asmeniui, subjektui ar organizacijai galimybę pateikti pastabų.
            
            
               3.   Jei pateikiama pastabų ar naujų esminių įrodymų, Taryba peržiūri 1 dalyje nurodytus sprendimus ir apie tai informuoja atitinkamą fizinį ar juridinį asmenį, subjektą ar organizaciją.
            
            
               4.   I priede pateiktas sąrašas peržiūrimas reguliariai ir ne rečiau kaip kas 12 mėnesių.
            
            
               5.   Komisija įgaliojama iš dalies keisti II priedą remdamasi valstybių narių pateikta informacija.
            
         
         
            14 straipsnis
            
               1.   I priede pateikiamos atitinkamų fizinių ar juridinių asmenų, subjektų ar organizacijų įtraukimo į sąrašą priežastys.
            
            
               2.   I priede pateikiama informacija, jei jos turima, būtina atitinkamiems fiziniams ar juridiniams asmenims, subjektams ar organizacijoms identifikuoti. Fizinių asmenų atveju informacija gali apimti vardą, pavardę ir alias (slapyvardžius), gimimo datą ir vietą, pilietybę, paso numerį ir tapatybės kortelės numerį, lytį, adresą, jeigu jis žinomas, ir pareigas ar profesiją. Juridinių asmenų, subjektų ar organizacijų atveju informacija gali apimti pavadinimą, registracijos vietą ir datą, registracijos numerį ir verslo vietą.
            
         
         
            15 straipsnis
            
               1.   Valstybės narės nustato taisykles dėl sankcijų, taikytinų už šio reglamento nuostatų pažeidimus, ir imasi visų būtinų priemonių užtikrinti, kad jos būtų įgyvendintos. Numatytos sankcijos turi būti veiksmingos, proporcingos ir atgrasomos.
            
            
               2.   Įsigaliojus šiam reglamentui, valstybės narės Komisijai nedelsdamos praneša apie 1 dalyje nurodytas taisykles ir apie visus vėlesnius jų dalinius pakeitimus.
            
         
         
            16 straipsnis
            
               1.   Taryba, Komisija ir Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis), vykdydami savo užduotis pagal šį reglamentą, tvarko asmens duomenis. Šios užduotys yra, be kita ko:
               
                           a)
                        
                        
                           Tarybos atveju – rengti ir atlikti I priedo dalinius pakeitimus;
                        
                     
                           b)
                        
                        
                           vyriausiojo įgaliotinio atveju – rengti I priedo dalinius pakeitimus;
                        
                     
                           c)
                        
                        
                           Komisijos atveju:
                           
                                       i)
                                    
                                    
                                       įtraukti I priedo turinį į elektroninį konsoliduotą asmenų, grupių ir subjektų, kuriems taikomos Sąjungos finansinės sankcijos, sąrašą, ir interaktyvų sankcijų žemėlapį, kurie abu skelbiami viešai;
                                    
                                 
                                       ii)
                                    
                                    
                                       tvarkyti informaciją apie šiame reglamente numatytų priemonių poveikį, pavyzdžiui, įšaldytų lėšų vertę ir informaciją apie kompetentingų institucijų išduotus leidimus.
                                    
                                 
                     
            
               2.   Taryba, Komisija ir vyriausiasis įgaliotinis gali tvarkyti, kai taikoma, atitinkamus duomenis, susijusius su į sąrašą įtrauktų fizinių asmenų įvykdytomis nusikalstamomis veikomis, tokių asmenų teistumu arba su tokiais asmenimis susijusiomis saugumo priemonėmis, tiek, kiek toks tvarkymas yra būtinas rengiant I priedą.
            
            
               3.   Šio reglamento tikslais Taryba, šio reglamento II priede nurodyta Komisijos tarnyba ir vyriausiasis įgaliotinis paskiriami duomenų valdytoju, kaip tai suprantama Reglamento (ES) 2018/1725 3 straipsnio 8 punkte, siekiant užtikrinti, kad atitinkami fiziniai asmenys galėtų įgyvendinti savo teises pagal Reglamentą (ES) 2018/1725.
            
         
         
            17 straipsnis
            
               1.   Valstybės narės paskiria šiame reglamente nurodytas kompetentingas institucijas ir nurodo jas II priede išvardytose interneto svetainėse. Valstybės narės praneša Komisijai apie visus II priede išvardytų savo interneto svetainių adresų pakeitimus.
            
            
               2.   Įsigaliojus šiam reglamentui, valstybės narės Komisijai nedelsdamos praneša apie savo kompetentingas institucijas, įskaitant tų kompetentingų institucijų kontaktinius duomenis, ir apie bet kokius vėlesnius dalinius pakeitimus.
            
            
               3.   Jei šiame reglamente nustatytas reikalavimas Komisijai teikti pranešimus, ją informuoti arba kitaip palaikyti su ja ryšius, tai daroma naudojantis II priede pateiktu adresu ir kitais kontaktiniais duomenimis.
            
         
         
            18 straipsnis
            Šis reglamentas taikomas:
            
                        a)
                     
                     
                        Sąjungos teritorijoje, įskaitant jos oro erdvę;
                     
                  
                        b)
                     
                     
                        visuose valstybės narės jurisdikcijai priklausančiuose orlaiviuose ir laivuose;
                     
                  
                        c)
                     
                     
                        visiems Sąjungos teritorijoje ar už jos ribų esantiems fiziniams asmenims, kurie yra valstybių narių piliečiai;
                     
                  
                        d)
                     
                     
                        visiems Sąjungos teritorijoje ar už jos ribų esantiems juridiniams asmenims, subjektams ir organizacijoms, kurie yra įregistruoti ar įsteigti pagal valstybės narės teisę;
                     
                  
                        e)
                     
                     
                        visiems Sąjungoje visą verslo veiklą ar jos dalį vykdantiems juridiniams asmenims, subjektams ir organizacijoms.
                     
                  
         
            19 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. liepos 30 d.
            
               
                  Tarybos vardu
               
               
                  Pirmininkas
               
               G. DOVŽAN
            
         
         
            (1)  Žr. šio Oficialiojo leidinio p. 17.
         
            (2)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
         
            (3)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
      
      
         
            I PRIEDAS
            2 straipsnyje nurodytų fizinių ir juridinių asmenų, subjektų ir organizacijų sąrašas
            […]
         
      
      
         
            II PRIEDAS
            Interneto svetainės, kuriose pateikiama informacija apie kompetentingas institucijas, ir adresas, kuriuo Komisijai siunčiami pranešimai
            BELGIJA
            https://diplomatie.belgium.be/en/policy/policy_areas/peace_and_security/sanctions
            BULGARIJA
            https://www.mfa.bg/en/101
            ČEKIJA
            www.financnianalytickyurad.cz/mezinarodni-sankce.html
            DANIJA
            http://um.dk/da/Udenrigspolitik/folkeretten/sanktioner/
            VOKIETIJA
            http://www.bmwi.de/DE/Themen/Aussenwirtschaft/aussenwirtschaftsrecht,did=404888.html
            ESTIJA
            http://www.vm.ee/est/kat_622/
            AIRIJA
            http://www.dfa.ie/home/index.aspx?id=28519
            GRAIKIJA
            http://www.mfa.gr/en/foreign-policy/global-issues/international-sanctions.html
            ISPANIJA
            http://www.exteriores.gob.es/Portal/en/PoliticaExteriorCooperacion/GlobalizacionOportunidadesRiesgos/Paginas/SancionesInternacionales.aspx
            PRANCŪZIJA
            http://www.diplomatie.gouv.fr/fr/autorites-sanctions/
            KROATIJA
            http://www.mvep.hr/sankcije
            ITALIJA
            https://www.esteri.it/mae/it/politica_estera/politica_europea/misure_deroghe
            KIPRAS
            http://www.mfa.gov.cy/mfa/mfa2016.nsf/mfa35_en/mfa35_en?OpenDocument
            LATVIJA
            http://www.mfa.gov.lv/en/security/4539
            LIETUVA
            http://www.urm.lt/sanctions
            LIUKSEMBURGAS
            https://maee.gouvernement.lu/fr/directions-du-ministere/affaires-europeennes/organisations-economiques-int/mesures-restrictives.html
            VENGRIJA
            https://kormany.hu/kulgazdasagi-es-kulugyminiszterium/ensz-eu-szankcios-tajekoztato
            MALTA
            https://foreignaffairs.gov.mt/en/Government/SMB/Pages/Sanctions-Monitoring-Board.aspx
            NYDERLANDAI
            https://www.rijksoverheid.nl/onderwerpen/internationale-sancties
            AUSTRIJA
            http://www.bmeia.gv.at/view.php3?f_id=12750&LNG=en&version=
            LENKIJA
            https://www.gov.pl/web/dyplomacja
            PORTUGALIJA
            http://www.portugal.gov.pt/pt/ministerios/mne/quero-saber-mais/sobre-o-ministerio/medidas-restritivas/medidas-restritivas.aspx
            RUMUNIJA
            http://www.mae.ro/node/1548
            SLOVĖNIJA
            http://www.mzz.gov.si/si/omejevalni_ukrepi
            SLOVAKIJA
            https://www.mzv.sk/europske_zalezitosti/europske_politiky-sankcie_eu
            SUOMIJA
            http://formin.finland.fi/kvyhteistyo/pakotteet
            ŠVEDIJA
            http://www.ud.se/sanktioner
            Adresas, kuriuo Europos Komisijai siunčiami pranešimai:
            
                        Europos Komisija
                     
                  
                        Finansinio stabilumo, finansinių paslaugų ir kapitalo rinkų sąjungos generalinis direktoratas (DG FISMA)
                     
                  
                        Rue de Spa 2
                     
                  
                        B-1049 Brussels, Belgium
                     
                  
                        E. paštas: relex-sanctions@ec.europa.eu